KOMISSION TIEDONANTO - EUROOPAN KEHITYSRAHASTO (EKR) - Arviot varainhoitovuosien 2003 ja 2004 rahoituspäätöksistä, maksusuorituksista ja jäsenvaltioiden rahoitusosuuksista sekä ennusteet vuosien 2005-2008 rahoituspäätöksistä ja maksusuorituksista

SISÄLLYSLUETTELO

Johdanto

Yhteenveto

1. EKR:n kokonaistilanne 31.8.2003

2. EKR:ien aiempi toteutus

3. rahoituksen toteutumisennuste varainhoitovuosille 2003 ja 2004

3.1. Rahoituspäätökset

3.1.1. Varainhoitovuosi 2003

3.1.2. Varainhoitovuosi 2004

3.2. Maksusuoritukset

3.2.1. Varainhoitovuosi 2003

3.2.2. Varainhoitovuosi 2004

3.3. Jäsenvaltioiden vuosien 2003 ja 2004 rahoitusosuuksia koskevat suorittamispyynnöt

3.3.1. Vuoden 2003 viimeinen erä

3.3.2. Vuoden 2004 rahoitusosuuksien suorittamispyynnöt

4. Arviot EKR:n menoista vuosina 2005-2008

5. EKR:n rahoitusosuudet jäsenvaltioittain vuonna 2003

6. EKR:n rahoitusosuudet jäsenvaltioittain vuonna 2004

7. Kirjainsanat ja lyhenteet

JOHDANTO

Yhdeksänteen EKR:ään sovellettavan varainhoitoasetuksen 8 artiklan mukaisesti komissio laatii neuvostolle vuosittain tiedonannon, jossa esitetään ennuste seuraavan varainhoitovuoden (2004) maksuista sekä rahoitusosuuksien suorittamispyyntöjen aikataulu ottaen huomioon Euroopan investointipankin (EIP) ennusteet hallinnoimistaan toimista. Varainhoitoasetuksen 8 artiklan mukaisesti tiedonannossa esitetään myös arviot maksusitoumuksista ja -suorituksista kullekin seuraavalle neljälle vuodelle (2005-2008). Tiedonannon aluksi ilmoitetaan kuluvaa vuotta (2003) koskeva EKR:n tarkistettu menoarvio.

Yhdeksännen EKR:n voimaantulosta asti jäsenvaltiot ovat suorittaneet suoraan EIP:lle sen hallinnoimia yhdeksännen EKR:n välineitä (investointikehys ja korkotuet) koskevat rahoitusosuudet, kun taas EIP:n aiemmin hallinnoimia välineitä (riskipääomat ja korkotuet) koskevat rahoitusosuudet maksetaan edelleenkin komission kassaan. Tässä tiedonannossa tehdään siis selvä jako EIP:n yhdeksättä EKR:ää koskevien maksusuoritusten ja komission maksusuoritusten (mukaan luettuina EIP:n aiemmin hallinnoimat välineet) välillä.

Varainhoitoasetuksen 38 artiklan 2 kohdan mukaisesti komissio tekee varainhoitovuoden 2004 rahoitusosuuksien ensimmäistä erää koskevan ehdotuksen neuvoston päätökseksi samaan aikaan kuin se antaa tämän tiedonannon.

Tässä tiedonannossa viitataan EKR:stä AKT-maille sekä merentakaisille maille ja alueille myönnettäviin varoihin.

YHTEENVETO

Komissio on saattanut kunkin AKT-maan osalta ajan tasalle arviot vuosien 2003 ja 2004 rahoituspäätöksistä ja maksusuorituksista. Rahoituspäätöksiin komissio soveltaa hallinnointivälinettä, jonka avulla se voi seurata käynnissä olevien hankkeiden etenemistä sekä hankkeita, jotka on tarkoitus käynnistää ennen varainhoitovuoden 2004 päättymistä. Riskianalyysiä on sovellettu sen todennäköisyyden laskemiseksi, että hankkeet saadaan päätökseen hyvissä ajoin. Maksusuorituksia koskevat maakohtaiset ennusteet on nekin päivitetty. Komissio on kiinnittänyt erityistä huomiota maksusuoritusten arviointiin, jotta voitaisiin mahdollisimman tehokkaasti välttyä tilanteelta, jossa jäsenvaltiot varaavat liian suuria määriä kansallisista talousarvioistaan. Vuoden 2003 tapaan vuotta 2004 koskevat arviot tarkistetaan vuoden 2004 alussa.

Myös EIP on päivittänyt sekä yhdeksännen EKR:n että aiempien EKR:ien välineitä koskevat ennusteensa. Kyseiset luvut on sisällytetty sellaisenaan tähän tiedonantoon.

Vuosien 2003 ja 2004 rahoituspäätökset

Komissio voi ilmoittaa, että kesäkuussa tehtyä vuotta 2003 koskevaa arviota [1] (2 500 miljoonaa euroa) on tarkistettu huomattavassa määrin ylöspäin. Määrä saattaa nousta 3 200 miljoonaan euroon uuden HIPC-aloitteen (velkahelpotus, 460 miljoonaa euroa) ja kesällä 2003 tehdyn päätöksen johdosta; päätös koski toimintojen hajauttamisesta päätoimipaikasta lähetystöihin aiheutuvien kustannusten rahoittamista (120 miljoonaa euroa). Tässä vaiheessa vuotta 2004 koskeva arvio (3 275 miljoonaa euroa) voidaan vahvistaa, mutta määrä voi nousta, jos uusia aloitteita pannaan täytäntöön; erityisesti kyseeseen tulee arviolta 250 miljoonan euron rauhanaloite.

[1] Komission tiedonanto neuvostolle: Euroopan kehitysrahastoa koskevia rahoitustietoja (KOM(2003) 353 lopullinen, 13.6.2003).

Vuosien 2003 ja 2004 maksusuoritukset

Kesäkuun tiedonannossa ilmoitetun mukaisesti komissio tekee kaikkensa, jotta se pääsisi kesäkuussa asettamansa 2 500 miljoonan euron (2 100 miljoonaa euroa perinteisiä maksuja ja 400 miljoonaa euroa Stabex- ja HIPC-maksuja) varovaisen tavoitteen yli, mutta ylittyminen ei vaikuta kovinkaan todennäköiseltä. Toistaiseksi siis 2 500 miljoonan euron arvio vahvistetaan. Komissio siirsi kesäkuussa 2 600 miljoonaa euroa ennakkoa vuodelle 2004. Vaikka määrä onkin realistinen, komissio haluaa tässä vaiheessa alentaa sitä 100 miljoonalla eurolla minimoidakseen sen riskin, että jäsenvaltiot varaavat liian suuria määrärahoja kansallisista talousarvioistaan. Tämä lievä tarkistus alaspäin on kytköksissä siihen, että sopimustentekoa koskevia vuoden 2003 ennusteita on tiettyjen maiden osalta jouduttu tarkistamaan alaspäin, minkä pitäisi johtaa maksutahdin hidastumiseen vuonna 2004. Sen sijaan vuonna 2004 pitäisi tulla suoritettaviksi HIPC-välinettä koskevat heinäkuussa vahvistetut maksut, mutta niiden määrää on tässä vaiheessa vaikea arvioida. Maksujen määristä riippuen voidaan päästä jopa 2 600 miljoonaan euroon tai ylikin. Komissio tarkastelee tilannetta uudelleen vuoden 2004 alussa.

Vuosien 2003 ja 2004 rahoitusosuuksien suorittamispyynnöt

Vuoden 2003 rahoitusosuuksien viimeisen erän osalta ehdotetaan, että jäsenvaltiot suorittavat jo kesäkuussa ilmoitetun kokonaismäärän eli 450 miljoonaa euroa, mistä määrästä 420 miljoonaa euroa komissiolle ja 30 miljoonaa euroa EIP:lle (kesäkuun arvio: 400 miljoonaa ja 50 miljoonaa euroa).

Vuoden 2004 rahoitusosuuksien kokonaismääräksi arvioidaan perittävät määrät ja korot huomioon ottaen 2 440 miljoonaa euroa (kesäkuun arvio: 2 550 miljoonaa euroa) maksusuoritusten varovaisen alaspäin tarkistuksen johdosta. Vaikka määrä onkin hieman alhaisempi kuin kesäkuussa, rahoitusosuuksien kokonaismäärä on erittäin korkea ja vahvistaa jo useamman vuoden ajan havaitun voimakkaan kasvusuuntauksen (2001: 1 130 milj. euroa, 2002: 1 705 milj. euroa ja 2003: 2 200 milj. euroa).

Tulevaisuudennäkymät

Komissio ja EIP katsovat voivansa sitoa Cotonoun sopimuksella käyttöön asetetut määrärahat (mukaan luettuina kuudennen, seitsemännen ja kahdeksannen EKR:n käyttämättä jääneet, yhdeksänteen EKR:ään siirretyt varat) viidessä vuodessa. Tämä edellyttää kuitenkin sitä, että poliittinen tilanne AKT-maissa täyttää rahastojen toteutusehdot. Yhteistyösopimukset (Lomén sopimus, Cotonoun sopimus) perustuvatkin EU:n ja AKT-maiden väliseen kumppanuuteen, mikä tarkoittaa sitä, että EKR:ien toteutus riippuu AKT-maiden vastaanottokyvystä (poliittisesta vakaudesta, johtamisen tasosta). Talousarviotukea (rakennesopeutusohjelmat ja HIPC-väline), jonka osuus avusta on kasvussa, koskevien maksusuoritusten täytäntöönpano riippuu siitä, miten hyvin AKT-maat täyttävät tietyt makrotaloudelliset edellytykset. Lopuksi on vielä korostettava, että Cotonoun sopimuksella käyttöön asetettujen varojen käyttöaste riippuu myös vuodelle 2004 suunniteltujen välitarkistusten ja vuodelle 2006 suunniteltujen lopputarkistusten yhteydessä toteutettavan avustusosuuksien uudelleenjaon tuloksista. Avun uudelleenjako niin, että menestyvät maat asetetaan etusijalle, on EKR:n määrärahojen tyydyttävän käytön ennakkoedellytys.

1. EKR:N KOKONAISTILANNE 31.8.2003

Komissio ei yhdeksännen EKR:n voimaantulon johdosta ole 1. huhtikuuta 2003 jälkeen voinut tehdä aiempia EKR:iä koskevia uusia rahoituspäätöksiä. Yhdeksänteen EKR:ään sovellettavan varainhoitoasetuksen 133 artiklan mukaisesti komissio siirsi 24. kesäkuuta 2003 kuudennen, seitsemännen ja kahdeksannen EKR:n sitomattomat määrät yhdeksänteen EKR:ään. Tuolloin siirrettyjen varojen kokonaismäärä oli 2 315,33 miljoonaa euroa, mikä lisätään yhdeksännen EKR:n 12 800 miljoonan euron määrärahoihin. Siirto ei koskenut riskipääoma- ja korkotukivälineitä, koska EIP:llä on sopimuksen voimaantulon jälkeen käytettävissään kolmen kuukauden ajanjakso aiempien EKR:ien rahoituspäätösten sitomiseksi. Tämä viimeinen siirto tehdään tulevina kuukausina. Varainhoitoasetuksen edellä mainitun artiklan mukaisesti komissio toteuttaa muut siirrot sitä mukaa kuin rahoituspäätöksiä tehdään ja ilmoittaa niistä jäsenvaltioille.

Seuraavassa taulukossa esitetään EKR:ien tilanne 31.8.2003, ja siinä on otettu huomioon 24.6.2003 tehty siirto. Huomautettakoon, että

- kuudennen, seitsemännen ja kahdeksannen EKR:n käytettävissä olevista 32,8 miljardista eurosta 30,1 miljardin euron (92 %) osalta on tehty päätös, 25,7 miljardin euron (78 %) osalta on tehty sopimus ja 22,5 miljardia euroa (68 %) on maksettu;

- yhdeksännen EKR:n käytettävissä olevat kokonaisvarat ovat 15 115,3 miljoonaa euroa 24.6.2003 tehdyt siirrot mukaan luettuina. Määrään eivät sisälly ne 1 000 miljoonaa euroa, jotka neuvosto voi vapauttaa vuodelle 2004 suunnitellun tulostarkastelun jälkeen (yhdeksännen EKR:n sisäisen sopimuksen [2] 2 artiklan 2 kohta);

[2] EYVL L 317, 15.12.2000, s. 355.

- 6.-9. EKR:n avustusosuuksien yhteenlaskettu määrä on 45 645 miljoonaa euroa.

Kuudes, seitsemäs, kahdeksas ja yhdeksäs EKR AKT ja MMA

>TAULUKON PAIKKA>

>TAULUKON PAIKKA>

2. EKR:IEN AIEMPI TOTEUTUS

Seuraavassa taulukossa esitetään vuodesta 1990 toteutuneiden rahoituspäätösten ja maksusuoritusten kehitys. Siitä käy selvästi ilmi, kuinka maksusitoumusten määrä nousee kunkin sopimuskauden alussa ja laskee sopimuskauden loppua kohden. Lisäksi on päätösten osalta havaittavissa selvä kasvusuuntaus.

Maksusuoritusten syklisyys ei ole yhtä ilmeinen, ja syklit ovat ajallisesti sidoksissa päätöksiin. Keskimäärin maksusuoritusten määrä jaksolla 1990-1999 oli 1 500 miljoonaa euroa vuodessa, mutta vuodesta 2000 on havaittavissa selvää kasvua.

>VIITTAUS KAAVIOON>

Komissio korostaa sitä, että vuodesta 2000 havaittavissa oleva maksusuoritusten huomattava lisäys ei selity Stabex- eikä HIPC-välineen lisääntyneellä käytöllä, vaikka molempien avulla onkin suhteellisen helppo suorittaa merkittäviä maksumääriä. Kuten seuraavasta taulukosta käy ilmi, lisäys (2000-2003) on kokonaisuudessaan selitettävissä perinteisillä välineillä, pääasiassa maa- ja alueohjelmilla.

Maksusuoritukset

miljoonaa euroa

>TAULUKON PAIKKA>

3. RAHOITUKSEN TOTEUTUMISENNUSTE VARAINHOITOVUOSILLE 2003 JA 2004

3.1. Rahoituspäätökset

3.1.1. Varainhoitovuosi 2003

Kesäkuun 2003 tiedonannossa komissio ja EIP arvioivat vuonna 2003 täytäntöönpantavien päätösten kokonaismääräksi 2 500 miljoonaa euroa, joka jakautuu seuraavasti:

* 345 miljoonaa euroa EIP:n hallinnoimille yhdeksännen EKR:n välineille, ja

* 2 155 miljoonaa euroa komission hallinnoimille välineille (mukaan luettuina 125 miljoonaa euroa aiemmille EIP:n välineille).

Tilanne 31.8.2003 ja loppuvuoden toteutumisnäkymät

* Elokuun lopussa EIP oli sitonut yhteensä 141 miljoonaa euroa investointikehystä (yhdeksäs EKR) koskeviin rahoituspäätöksiin, mikä vastaa 41:tä prosenttia tavoitteesta. Pankki arvioi voivansa saavuttaa 345 miljoonan euron tavoitteensa vuoden loppuun mennessä.

* Komission hallinnoimien välineiden (aiemmat EIP:n välineet mukaan luettuina) osalta oli 31. elokuuta mennessä tehty päätökset yhteensä 675 miljoonan euron määrästä, mikä vastaa 31:tä prosenttia tavoitteesta. Päätöstentekomenettelystä kerrottakoon, että vuoden ensimmäisellä puoliskolla tehdään huomattava määrä päätöksiä "varastoon". Kyseessä ovat pääasiassa tapaukset, joita koskevat asiakirjat ovat komission hyväksymismenettelyssä. Elokuun lopussa kyseinen määrä oli 1 397 miljoonaa euroa. Kaiken kaikkiaan rahoituksen toteutumisaste on 2 072 miljoonaa euroa (lopulliset ja hyväksyttävänä olevat määrät), mikä vastaa 96:ta prosenttia tavoitteesta. Kyseisistä 2 072 miljoonasta eurosta noin 1 800 miljoonaa euroa koski EKR:n komitealle toimitettuja hankkeita. Käytettävissä olevien tietojen perusteella ja ottaen huomioon hankkeista osaan liittyvän epävarmuuden komissio arvioi, että hankevaroja sidotaan vielä 920 miljoonaa euroa sen jälkeen, kun ne on syys-marraskuussa toimitettu EKR:n komitealle. Määrään on lisättävä 135 miljoonaa euroa EIP:n hallinnoimille välineille, mikä nostaa kokonaismäärän noin 2 850 miljoonaan euroon.

* Kaiken kaikkiaan komissio arvioi, että 2 500 miljoonan euron arvio ylittyy. Mahdollisesti päästään 3 200 miljoonaan euroon. Lisäys johtuu pääosin kahdesta kesällä 2003 tehdystä päätöksestä, jotka eivät sisältyneet alkuperäisiin ennusteisiin: uusi, 460 miljoonan euron HIPC-aloite (velkahelpotus) ja sisäisestä hajauttamisesta aiheutuvien kustannusten rahoittamista koskeva 120 miljoonan euron päätös.

3.1.2. Varainhoitovuosi 2004

Kesäkuun 2003 tiedonannossa komissio ja EIP arvioivat pääsevänsä rahoituksen toteutuksessa 3 275 miljoonaan euroon: 400 miljoonaa EIP:lle (yhdeksäs EKR) ja 2 875 miljoonaa komissiolle. Määrä (3 275 miljoonaa euroa) on sama kuin marraskuun 2002 tiedonannossa ilmoitettu määrä [3]. Yhdeksännen EKR:n voimaantulosta johtuen EIP:n aiemmin hallinnoimista välineistä ei ole tehty uusia sitoumuksia.

[3] KOM(2002) 673 lopullinen, 28.11.2002.

Pankki on tarkistanut ennustettaan ylöspäin 450 miljoonaan euroon (mistä määrästä 40 miljoonaa euroa korkotukiin). Käsiteltävänä olevia hankkeita koskevan analyysin mukaisesti ja ottaen huomioon riskin, että kaikki hankkeet eivät toteudu määräajassa, komissio pitää aiheellisena vahvistaa kesäkuussa tehty 3 275 miljoonan euron arvio. Määrä voi vielä nousta merkittävästikin, jos uusia aloitteita pannaan täytäntöön; erityisesti kyseeseen tulee arviolta 250 miljoonan euron rauhanaloite.

3.2. Maksusuoritukset

3.2.1. Varainhoitovuosi 2003

Kesäkuun 2003 tiedonannossa komissio ja EIP arvioivat vuonna 2003 toteutuvien maksusuoritusten kokonaismääräksi 2 500 miljoonaa euroa, joka jakautuu seuraavasti:

* 2 100 miljoonaa euroa perinteisiin maksuihin, mistä määrästä

* 60 miljoonaa euroa EIP:n hallinnoimille yhdeksännen EKR:n välineille, ja

* 2 040 miljoonaa euroa muihin maksuihin (maa-/alueohjelmat, rakennesopeutus jne.). Määrästä 224 miljoonaa euroa oli varattu EIP:n hallinnoimille aiempien EKR:ien välineille;

* 400 miljoonaa euroa Stabexin ja HIPC-aloitteen maksusuorituksiin.

Edellä esitetyt luvut täsmäävät marraskuussa 2002 annetun tiedonannon lukujen kanssa.

Tilanne 31.8.2003 ja loppuvuoden toteutumisnäkymät

* Elokuun 2003 lopussa EIP oli suorittanut hyvin vähän yhdeksännen EKR:n maksuja, mikä voi selittyä sillä, että uuden järjestelyn virallisesta käyttöönotosta oli kulunut vasta hyvin vähän aikaa. Ennustettujen päätösten määrä huomioon ottaen EIP pyytää, että sille varattaisiin 70 miljoonaa euroa loppuvuoden 2003 rahoituspyyntöjen kattamiseen.

* Muista välineistä maksuja oli suoritettu noin 973 miljoonan euron edestä, mikä vasta 48:aa prosenttia kesäkuun arviosta (2 040 miljoonaa euroa). Kun otetaan huomioon yhteensä 111 miljoonan euron määrä, joka oli otettu maksuliikenteeseen, toteutumisasteeksi tuli 53 prosenttia. Uuden maakohtaisen analyysin perusteella ja aiempia EKR:iä koskevat EIP:n ilmoittamat luvut huomioon ottaen komissio arvioi, että ennuste on mahdollista saavuttaa vuoden loppuun mennessä.

* Muiden maksusuoritusten osalta tehtiin heinäkuussa 191 miljoonan euron siirto Stabexista Sudanille avatulle nk. turvatilille. Velkahelpotukseen (HIPC) varatut 209 miljoonaa euroa siirretään syys-lokakuun aikana, mikä merkitsee 400 miljoonan euron tavoitteeseen pääsemistä. On huomattava, että komission on maksettava tulevina kuukausina ensimmäinen 100 miljoonan euron erä uuteen, kesällä 2003 vahvistettuun HIPC-aloitteeseen, jonka kokonaismääräraha on 460 miljoonaa euroa. Maksu suoritetaan Maailmanpankille (Trust Fund -rahasto). Pankin tarpeista riippuen maksu voidaan suorittaa joko ennen vuoden 2003 loppumista tai sen jälkeen. Tässä vaiheessa oletus on, että siirto tapahtuu vuoden 2004 alussa.

* Näin ollen komissio arvioi, että kesäkuussa esitetty 2 500 miljoonan euron ennuste on mahdollista saavuttaa kokonaisuudessaan. Vaikka komissio tekeekin kaikkensa maksujen vauhdittamiseksi, suuremman määrän saavuttaminen ei vaikuta todennäköiseltä.

3.2.2. Varainhoitovuosi 2004

Kesäkuun tiedonannossa maksusuoritusten määräksi arvioitiin 2 600 miljoonaa euroa, mistä määrästä 225 miljoonaa EIP:n hallinnoimille yhdeksännen EKR:n välineille ja 190 miljoonaa EIP:n aiemmin hallinnoimille välineille.

EIP on tarkistanut yhdeksänteen EKR:ään liittyviä tarpeitaan ylöspäin (225 miljoonan euron sijasta 260 miljoonaa euroa, mistä määrästä 10 miljoonaa korkotukiin) ja aiemmin hallinnoimiaan välineitä koskevia tarpeitaan alaspäin (170 miljoonaa euroa kesäkuisten 190 miljoonan euron sijasta), minkä johdosta maksusuoritusten arvioitu määrä pysyy kokonaisuudessaan muuttumattomana.

Komissio on tarkistanut ennusteitaan tapauskohtaisesti ja päätellyt, että kesäkuussa esitetyn määrän toteutuminen on epätodennäköistä. Vuoden 2003 sopimuksentekoennusteita on tiettyjen maiden osalta jouduttu tarkistamaan alaspäin, minkä pitäisi johtaa maksujen määrän vähenemiseen ensi vuonna. Komissio haluaa alentaa ennustettaan 100 miljoonalla eurolla, jotta jäsenvaltiot eivät varaisi rahoitusvaroja tarpeettomasti. Kaiken kaikkiaan maksusuoritusten määräksi tulee siis noin 2 500 miljoonaa euroa (kesäkuussa ennustetun 2 600 miljoonan sijasta), mistä määrästä 260 miljoonaa euroa EIP:lle (yhdeksäs EKR). Tästä 2 500 miljoonan euron määrästä tietty osuus tilitetään HIPC-aloitteeseen (velkahelpotus). Tällöin on kyse siirroista sekä Maailmanpankille (EU avunantajana) että EIP:lle (EU luotonantajana). Näiden maksujen ajankohta määräytyy kyseisten laitosten tarpeiden mukaan; ne ilmoittavat asiasta hyvissä ajoin komissiolle.

3.3. Jäsenvaltioiden vuosien 2003 ja 2004 rahoitusosuuksia koskevat suorittamispyynnöt

3.3.1. Vuoden 2003 viimeinen erä

* EIP on nostanut hieman vuoden 2003 maksuja koskevaa arvioitaan 60 miljoonasta eurosta 70 miljoonaan euroon. Sen sijaan pankki arvioi, että 10 miljoonan euron pitäisi riittää (kesäkuussa arvioidun 40 miljoonan sijasta) kattamaan ajanjakso 1. päivästä tammikuuta 2004 tammikuun puoliväliin, jolloin vuoden 2004 rahoitusosuuksien ensimmäinen erä saadaan käyttöön. Näin ollen vuoden 2003 viimeiseksi eräksi pitäisi riittää 30 miljoonaa euroa (kesäkuussa ennustetun 50 miljoonan euron sijaan).

* Muiden välineiden osalta komissio on tarkistanut alaspäin määrää, joka tarvitaan kattamaan jakso 1. päivästä tammikuuta 2004 siihen asti, kun vuoden 2004 ensimmäisen rahoituserän varat ovat tosiasiallisesti käytettävissä. Komissio on analysoinut kassavirtoja ja arvioi, että noin 170 miljoonan euron pitäisi riittää (kesäkuussa oletus oli 225 miljoonaa euroa). Kyseinen 170 miljoonan euron määrä voi vaikuttaa suurelta. Tässä yhteydessä on kuitenkin huomattava, että jos määräaikoja noudatetaan, jäsenvaltiot suorittavat vuoden 2004 rahoitusosuuksien ensimmäisen erän 21. tammikuuta 2004 mennessä, minkä jälkeen varat siirretään EU:ssa sijaitseviin liikepankkeihin, joista ne siirretään edelleen AKT-maissa sijaitseviin pankkeihin. Näiden siirtojen täytäntöönpanoon menee aikaa. Kyseisen 170 miljoonan euron määrän pitäisi mahdollistaa myös se, että HIPC-aloitetta koskevat 100 miljoonaa euroa voidaan tarvittaessa siirtää vuoden lopussa tai heti seuraavan vuoden alussa Maailmanpankin tarpeista riippuen. Kun otetaan huomioon vuoden 2003 maksusuorituksia koskeva oletus ja noin 50 miljoonan euron kiinteä perittävien määrä, rahoitusosuudet nousevat 2 120 miljoonaan euroon (kesäkuu: 2 150 miljoonaa euroa). Koska ensimmäiset suorittamispyynnöt olivat määrältään 1 700 miljoonaa euroa, komissio on ehdottanut jäsenvaltioille vuoden 2003 rahoitusosuuksien viimeisen erän määräksi 420 miljoonaa euroa, jonka ne suorittavat komission tilille [4].

[4] KOM(2003) 608 lopullinen, 14.10.2003.

* Kokonaisuudessaan viimeisen erän määrä on sama kuin kesäkuussa, eli 450 miljoonaa euroa, vaikka se jakautuukin hieman eri tavalla EIP:n ja komission kesken.

Seuraavalla sivulla olevassa taulukossa esitetään odotettavissa oleva kassatilanne.

Kohdan 5 taulukossa esitetään vuoden 2003 rahoitusosuuksien suorittamispyyntöjen määrät jäsenvaltioittain.

3.3.2. Vuoden 2004 rahoitusosuuksien suorittamispyynnöt

* Kun otetaan huomioon maksusuoritusten lievä tarkistus alaspäin (2 600 miljoonasta eurosta 2 500 miljoonaan euroon) ja 50 miljoonan euron kiinteä perittävien määrä, rahoitusosuuksien määräksi pitäisi tulla 2 440 miljoonaa euroa, mistä määrästä 260 miljoonaa euroa (10 miljoonan korkotuet mukana luettuina) suoritetaan EIP:lle ja 2 180 miljoonaa euroa komissiolle.

* Komissiolle osoitettujen maksusuoritusten aiemman tahdin ja EIP:n ilmoittamien ennusteiden perusteella sekä käytettävissä olevien varojen rajoittamista koskeva jäsenvaltioiden toive huomioon ottaen komissio ja EIP ehdottavat vuodelle 2004 kolmea erää seuraavasti:

miljoonaa euroa

>TAULUKON PAIKKA>

Kohdan 6 taulukossa esitetään vuoden 2004 rahoitusosuuksien erät jäsenvaltioittain.

Kuten tavallista, näitä eriä voidaan tarkistaa ylös- tai alaspäin jokaisen neljännesvuosittaisen suorittamispyynnön yhteydessä todellisten tarpeiden huomioimiseksi. Pitkäjänteisempi varainhoidon toteutus edellyttäisi komissiolta sisäisen sopimuksen soveltamista rahoitusvarojen mukauttamiseksi tarpeisiin.

Arvio kassavaroista 31.12.2003 ja 31.12.2004 miljoonaa euroa

>TAULUKON PAIKKA>

4. ARVIOT EKR:N MENOISTA VUOSINA 2005-2008

Ennusteet EKR:n menoista varainhoitovuosina 2005-2008 ovat vain aiempien vuosien perusteella tehty summittainen arvio menojen määrästä. Niinpä luvut voivat vaihdella merkittävästikin mahdollisesti annettavien uusien velkahelpotussitoumusten mukaisesti.

Rahoituspäätösten osalta komissio toistaa sitoumuksensa tehdä kaikkensa yhdeksännellä EKR:llä käyttöön asetettujen varojen (siirrot aiemmista EKR:istä mukaan luettuina) käyttämiseksi vuoden 2007 loppuun mennessä. On selvää, ettei ole yksin komission hallittavissa, missä määrin tavoite saavutetaan. Yhteistyösopimusten (Lomén sopimus, Cotonoun sopimus) perusluonteen eli sen, että ne perustuvat kumppanuuden periaatteelle, mukaisesti EKR:n toteutustahti riippuu AKT-maiden vastaanottokyvystä (poliittisesta vakaudesta, johtamisen tasosta jne.). Vaikka komissio ponnisteleekin antaakseen kansallisille tulojen ja menojen hyväksyjille kaiken mahdollisen teknisen tuen, se ei voi ottaa AKT-maiden paikkaa. Toinen ratkaiseva tekijä on vuoden 2004 välitarkistusten ja vuoden 2006 lopputarkistuksen yhteyteen suunniteltu varojen uudelleenjako. Tavoitteeseen ei päästä ilman varojen uudelleenkohdentamista menestyville maille. Vuosien 2005-2007 ennakot vastaavat komission tavoitetta sitoa kaikki yhdeksännen EKR:n varat (aiempien EKR:ien käyttämättä jääneet varat mukaan luettuina). Vuodesta 2008 alkaen Komissio ei aio tehdä EKR:ää koskevia uusia rahoituspäätöksiä nykyisessä muodossa.

Jos luotettavien arvioiden tekeminen päätöksistä niinkin pitkällä aikavälillä on vaikeaa, tilanne on vielä hankalampi maksusuoritusten osalta, koska niiden tahti riippuu tekijöistä, joihin komissio ei voi vaikuttaa. Hankkeista puhuttaessa komissio on etulinjassa suunnittelu- ja päätöksentekovaiheissa, mutta täytäntöönpanovaiheessa komissiolla on pelkkä sivustakatsojan rooli, koska edellä mainitun kumppanuusperiaatteen mukaisesti komission panos on rajattu teknisen avun antamiseen. Budjettitukea, jonka osuus kokonaisavusta on kasvussa, koskevien maksusuoritusten tahtiin kohdistuu siihenkin vaikeasti hallittavia tekijöitä, joista esimerkkeinä mainittakoon asianomaisten maiden taloudellinen tilanne ja poliittinen vakaus.

Aiempien EKR:ien maksusuoritusten tahdin perusteella ja komission ulkomaanedustuksen uudistuksesta seuranneet myönteiset vaikutukset - erityisesti vuoden 2003 jälkipuoliskolle suunnitellusta toimintojen siirtämisestä AKT-valtioihin aiheutuvat vaikutukset - huomioon ottaen komissio arvioi, että maksusuoritusten tahdin pitäisi nopeutua merkittävästi vuodesta 2005.

Ennusteet EKR:n päätöksistä ja maksusuorituksista Vuodet 2005-2008

miljoonaa euroa

>TAULUKON PAIKKA>

5. EKR:N RAHOITUSOSUUDET JÄSENVALTIOITTAIN VUONNA 2003

euroa

>TAULUKON PAIKKA>

(1) Kahdeksanteen EKR:ään sovellettavassa varainhoitoasetuksessa säädetyn mukaisesti.

(2) Yhdeksänteen EKR:ään sovellettavassa varainhoitoasetuksessa säädetyn mukaisesti.

6. EKR:N RAHOITUSOSUUDET JÄSENVALTIOITTAIN VUONNA 2004

euroa

>TAULUKON PAIKKA>

7. KIRJAINSANAT JA LYHENTEET

AKT Afrikan, Karibian ja Tyynenmeren valtioiden

APP Yhteinen edustajakokous

EIP Euroopan investointipankki

CDE yritystoiminnan kehittämiskeskuksen

CTA maatalouden kehittämiskeskuksen

EKR Euroopan kehitysrahastolta

HIPC voimakkaasti velkaantuneet köyhät maat

MMA merentakaisille maille ja alueille